钦定古今图书集成/明伦汇编/人事典/第052卷 > 《申鉴》 > 《忧箴》唐·柳宗元
## 钦定古今图书集成/明伦汇编/人事典/第052卷 > 《申鉴》 > 《忧箴》唐·柳宗元

忧可无乎？无谁以宁。子如不忧，忧日以生。忧不可常，
常则谁怿。子常其忧，乃小人戚。敢问忧方，吾将告子。
有闻不行，有过不徙。宜言不言，不宜而烦。宜退而勇，
不宜而恐。中之诚恳，过又不及。忧之大方，唯是为急。
内不自得，甚泰为忧。省而不疚，虽死优游。所忧在道，
不在乎祸。吉之先见，乃可无过。告子如斯，守之勿堕。